ໃນຕອນເຊົ້າຂອງວັນທີ 12 ກັນຍາ 2022 ທີ່ໂຮງແຮມແລນມາກ, ນະຄອນຫລວງວຽງຈັນ, ກົມອົງການຈັດຕັ້ງສາກົນ, ກະຊວງການຕ່າງປະເທດ, ໃນນາມເປັນກອງເລຂາຄະນະຊີ້ນໍາລະດັບຊາດ ເພື່ອຈັດຕັ້ງປະຕິບັດເປົ້າໝາຍການພັດທະນາແບບຍືນຍົງ (ກອງເລຂາ ປພຍ ແຫ່ງຊາດ) ຮ່ວມກັບສະພາແຫ່ງຊາດ ໄດ້ຈັດກອງປະຊຸມເຜີຍແຜ່ກ່ຽວກັບການຈັດຕັ້ງປະຕິບັດວາລະ 2030 ເພື່ອການພັດທະນາແບບຍືນຍົງ ໂດຍການເປັນປະທານຮ່ວມຂອງທ່ານ ດຣ. ບຸນລ້ອມ ແກ້ວບົວໂຮມ, ຮອງປະທານກໍາມາທິການວັດທະນະທໍາ-ສັງຄົມ, ສະພາແຫ່ງຊາດ ແລະ ທ່ານ ໂພໄຊ ໄຂຄໍາພິທູນ, ຮອງລັດຖະມົນຕີກະຊວງການຕ່າງປະເທດ ຊຶ່ງມີຜູ້ເຂົ້າຮ່ວມຈາກບັນດາກະຊວງຂະແໜງການ ແລະ ບັນດາກົມກອງອ້ອມຂ້າງສະພາແຫ່ງຊາດ ຈໍານວນ 60 ທ່ານ. ກອງປະຊຸມຄັ້ງນີ້ໄດ້ຮັບການສະໜັບສະໜູນທຶນຮອນຈາກອົງການ UNICEF ປະຈໍາ ສປປ ລາວ.
ຈຸດປະສົງຫຼັກຂອງກອງປະຊຸມໃນຄັ້ງນີ້ກໍເພື່ອສືບຕໍ່ເຜີຍແຜ່ ແລະ ສົ່ງເສີມການມີສ່ວນຮ່ວມຂອງທຸກ ພາກສ່ວນໃນສັງຄົມ ໃນການຈັດຕັ້ງປະຕິບັດເປົ້າໝາຍການພັດທະນາແບບຍືນຍົງ (ປພຍ) ໃຫ້ແກ່ພະນັກງານ ລັດຖະກອນໃນບັນດາກົມກອງຂອງສະພາແຫ່ງຊາດ ແລະ ຂະແໜງການທີ່ກ່ຽວຂ້ອງໄດ້ຮັບຊາບ. ພ້ອມດຽວກັນນີ້, ກໍ່ເພື່ອສ້າງເຄືອຂ່າຍການປະສານງານ ແລະ ການຮ່ວມມືລະຫວ່າງຄະນະຈຸດປະສານງານ ປພຍ ກັບສະພາແຫ່ງຊາດ ພ້ອມທັງເປັນການແລກປ່ຽນບົດຮຽນ ແລະ ຂໍ້ມູນຂ່າວສານ ໃນການຈັດຕັ້ງປະຕິບັດ ປພຍ ແລະ ວຽກງານການ ພັດທະນາເສດຖະກິດ-ສັງຄົມແຫ່ງຊາດໃນຕໍ່ໜ້າ.
ໃນໂອກາດດັ່ງກ່າວນີ້, ທ່ານ ໂພໄຊ ໄຂຄໍາພິທູນ, ຮອງລັດຖະມົນຕີກະຊວງການຕ່າງປະເທດ, ປະທານ ຮ່ວມກອງປະຊຸມໄດ້ກ່າວວ່າເປົ້າໝາຍການພັດທະນາແບບຍືນຍົງ ຫລື ປພຍ ແມ່ນຄໍາໝາຍໝັ້ນສັນຍາຂອງ ວົງຄະນາຍາດສາກົນ ສ້າງຂຶ້ນມາໂດຍການມີສ່ວນຮ່ວມຂອງບັນດາປະເທດສະມາຊິກ ແລະ ທຸກປະເທດກໍ່ໃຫ້ ການຮັບຮອງເອົາ ແລະ ໃຫ້ຄໍາໝັ້ນສັນຍາວ່າຈະພ້ອມກັນປະຕິບັດເປົ້າໝາຍດັ່ງກ່າວ ໂດຍແນໃສ່ການແກ້ໄຂບັນຫາ ຄວາມທຸກຍາກ ໄປພ້ອມໆກັບການພັດທະນາທາງດ້ານເສດຖະກິດ-ສັງຄົມ ແລະ ການປົກປັກຮັກສາສິ່ງແວດລ້ອມ. ການພັດທະນາແບບຍືນຍົງ ໄດ້ກາຍເປັນພື້ນຖານທີ່ສໍາຄັນຂອງທຸກປະເທດໃນໂລກ ເຊິ່ງການພັດທະນາ ໃນປະຈຸບັນຈະຕ້ອງບໍ່ໄປບັ່ນທອນໂອກາດ ແລະ ຄວາມສາມາດໃນການພັດທະນາຂອງຄົນລຸ້ນຫຼັງ ກໍ່ຄືລູກຫລານຂອງເຮົາໃນອະນາຄົດ. ນັບແຕ່ການປະກາດຮັບຮອງເອົາວາລະຂອງສາກົນດັ່ງກ່າວໃນປີ 2015, ສປປ ລາວ ມີຄວາມໝາຍໝັ້ນອັນແຮງກ້າໃນການຈັດຕັ້ງປະຕິບັດວາລະຂອງສາກົນດັ່ງກ່າວ ໂດຍຜ່ານການຈັດຕັ້ງປະຕິບັດ ແຜນພັດທະນາເສດຖະກິດສັງຄົມແຫ່ງຊາດໃນແຕ່ລະໄລຍະທີ່ມີການເຊື່ອມສານ ປພຍ ເຂົ້າໃສ່ນໍາ.
ພ້ອມດຽວກັນນີ້, ສະພາແຫ່ງຊາດກໍ່ເປັນອົງການຈັດຕັງລັດໜຶ່ງທີ່ສໍາຄັນໃນປະກອບສ່ວນເຂົ້າວຽກງານການ ຈັດຕັ້ງປະຕິບັດ ປພຍ ຢູ່ ສປປ ລາວ ກໍ່ຄືແຜນພັດທະນາເສດຖະກິດສັງຄົມ ໃນແຕ່ລະໄລຍະ ໂດຍສະເພາະ ສະພາແຫ່ງຊາດມີບົດບາດສໍາຄັນໃນຖານະອົງການນິຕິບັນຍັດໃນການສ້າງ ແລະ ຮັບຮອງເອົາບັນດານິຕິກໍາ, ໃຫ້ສັດຕະຍາບັນ ແລະ ນະໂຍບາຍຕ່າງໆ ທີ່ຈໍາເປັນ ເພື່ອນໍາເອົາວາລະຂອງສາກົນມາຈັດຕັ້ງປະຕິບັດໃຫ້ປະກົດ ຜົນເປັນຈິງ, ພ້ອມທັງເປັນຜູ້ອະນຸມັດງົບປະມານຂອງລັດເພື່ອໃຫ້ສອດຄ່ອງກັບບູລິມະສິດການພັດທະນາ ຂອງປະເທດ. ນອກຈາກນີ້, ກໍ່ມີບົດບາດໃນການຕິດຕາມກວດກາບັນດາແຜນງານໂຄງການ ແລະ ກິດຈະກໍາຕ່າງໆ ຂອງລັດຖະບານໃນແຕ່ລະໄລຍະ.
ກອງປະຊຸມໃນຄັ້ງນີ້ ໄດ້ດໍາເນີນໄປດ້ວຍຜົນສໍາເລັດຕາມຄາດໝາຍ ເຊິ່ງຜູ້ເຂົ້າຮ່ວມໄດ້ປະກອບ ຄໍາຄິດຄໍາເຫັນຢ່າງກົງໄປກົງມາ ແລະ ສ້າງສັນ ໂດຍໄດ້ນໍາເອົາບົດຮຽນຕົວຈິງຈາກການຈັດຕັ້ງປະຕິບັດວຽກງານ ຂອງບັນດາຄະນະຈຸດປະສານງານ ປພຍ ມາແລກປ່ຽນເຊິ່ງກັນ ແລະ ກັນ ເພື່ອໃຫ້ເຫັນໄດ້ຂໍ້ສະດວກ, ຂໍ້ຫຍຸ້ງຍາກ ແລະ ຮ່ວມກັນຊອກຊ່ອງທາງແກ້ໄຂກ່ຽວກັບສິ່ງທ້າທາຍ ຕໍ່ການພັດທະນາໃນຂະແໜງການຕ່າງໆໃນຕໍ່ໜ້າ.
ຂ່າວ;ພາບ: ກົມການຂ່າວ ກະຊວງການຕ່າງປະເທດ